நேபாள நாட்டின் பல பகுதிகள் ராமாயண காலத்தில் ஜனக மன்னரின் ஆட்சிக்குட்பட்டிருந்த விதேஹ நாடாகத் திகழ்ந்தது என்றும் அங்குள்ள ஜனக்பூர் என்ற தலமே சீதாதேவி அவதரித்த தலம் என்றும் கூறப்படுகிறது. இங்கு ஸ்ரீஜானகி மந்திர் என்ற பெயரில் சீதாதேவி ஆலயம் அமைந்துள்ளது. ராமபிரான், சீதாதேவியைத் தேடி ராமேஸ்வரம் வந்து, இங்கிருந்து இலங்கைக்கு ராமசேது அணையைக் கட்டி வானர சேனைகளுடன் இலங்கையை சென்றடைந்ததாக ராமாயணம் தெரிவிக்கிறது. ராவணன் வதம் முடிந்த பின்னர் மீண்டும் ராமேஸ்வரம் வந்து அங்கு தன்னுடைய பிரம்மஹத்தி தோஷம் நீங்கும் பொருட்டு ராமபிரான் சிவலிங்கப் பிரதிஷ்டை செய்து வழிபட்டார்.